Per Egil Ahlsen
Store norske leksikon,Sport og spill,Ballsport,Fotball,Norsk fotball
Per Egil Ahlsen er en tidligere norsk fotballspiller som spilte i mange posisjoner på banen, blant annet back, midtstopper/sweeper og midtbanespiller. Han ble to ganger kåret til Årets spiller av VG og ble i 1992 tildelt Kniksens hederspris.
Fakta A-landskamper: 54 (1983–1992). Mål: 3. Klubber som spiller: Fredrikstad (1976–1986, 1993–1994), Brann (1987–1989, 1991–1992), Fortuna Düsseldorf (1990–1991). Klubber som trener: Fredrikstad og Østsiden. Spillestil og karrière Ahlsen startet karrièren som back i Fredrikstad, men ble senere brukt som både midtbanespiller og midtstopper/sweeper. Allerede i debutsesongen i eliteserien i 1980 gjorde han seg bemerket som en målfarlig og skuddsterk back med hele ni scoringer. Ahlsen var en anvendelig og ballsikker spiller som kunne brukes i alle posisjoner på banen unntatt som spiss.Ahlsen scoret sannsynligvis tidenes mest spektakulære mål i en norsk cupfinale, da han på frispark fra 30 meter klinket til og ballen føk som et prosjektil inn i krysset bak Viking-keeper Erik Thorstvedt i den første av to finalekamper i 1984, der Fredrikstad til slutt ble cupmestre.Etter karrièren som spiller har han blant annet vært hjelpetrener i Fredrikstad. Meritter i klubbfotball Per Egil Ahlsen ble cupmester (norgesmester) med Fredrikstad i 1984. Personlige meritter Ahlsen ble kåret til årets spiller i VG i 1984 og 1987, og ble på Idrettsgallaen tildelt Kniksens hederspris for 1992.